Απόφαση της Επιτροπής της 24ης Φεβρουαρίου 2003 για οικονομική ενίσχυση από την Κοινότητα για τη λειτουργία ορισμένων κοινοτικών εργαστηρίων αναφοράς στον τομέα της υγείας των ζώων και των ζώντων ζώων το έτος 2003 [κοινοποιηθείσα υπό τον αριθμό Ε(2003) 562] (Τα κείμενα στην ισπανική, δανική, γερμανική, αγγλική, γαλλική και σουηδική γλώσσα είναι τα μόνα αυθεντικά) (2003/125/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα(1), όπως τροποποιήθηκε τελευταία από την απόφαση 2001/572/ΕΚ(2), και ιδίως το άρθρο 28 παράγραφος 2, Εκτιμώντας τα ακόλουθα: (1) Πρέπει να χορηγηθεί κοινοτική οικονομική ενίσχυση στα κοινοτικά εργαστήρια αναφοράς που έχουν οριστεί από την Κοινότητα, με την οποία αυτά θα βοηθηθούν να φέρουν εις πέρας τις λειτουργίες και τα καθήκοντα που ορίζονται στις ακόλουθες οδηγίες και απoφάσεις: - οδηγία 2001/89/ΕΚ του Συμβουλίου, της 23ης Οκτωβρίου 2001, περί θεσπίσεως κοινοτικών μέτρων για την καταπολέμηση της κλασικής πανώλης των χοίρων(3), - οδηγία 92/66/ΕΟΚ του Συμβουλίου, της 14ης Ιουλίου 1992, για τη θέσπιση κοινοτικών μέτρων για την καταπολέμηση της ψευδοπανώλης των πτηνών(4), όπως τροποποιήθηκε τελευταία από την πράξη προσχώρησης της Αυστρίας, της Σουηδίας και της Φινλανδίας, - οδηγία 92/40/ΕΟΚ του Συμβουλίου, της 19ης Μαΐου 1992, για τη θέσπιση κοινοτικών μέτρων για την καταπολέμηση της γρίπης των ορνίθων(5), όπως τροποποιήθηκε τελευταία από την πράξη προσχώρησης της Αυστρίας, της Σουηδίας και της Φινλανδίας, - οδηγία 92/119/ΕΟΚ του Συμβουλίου, της 17ης Δεκεμβρίου 1992, για τη θέσπιση γενικών κοινοτικών μέτρων καταπολέμησης ορισμένων ασθενειών των ζώων καθώς και ειδικών μέτρων για τη φυσαλιδώδη νόσο των χοίρων(6), όπως τροποποιήθηκε τελευταία από την οδηγία 2002/60/ΕΚ(7), - οδηγία 93/53/ΕΟΚ του Συμβουλίου, της 24ης Ιουνίου 1993, σχετικά με τη θέσπιση στοιχειωδών κοινοτικών μέτρων για την καταπολέμηση ορισμένων νόσων των ψαριών(8), όπως τροποποιήθηκε τελευταία από την απόφαση 2001/288/ΕΚ της Επιτροπής(9), - οδηγία 95/70/ΕΚ του Συμβουλίου, της 22ας Δεκεμβρίου 1995, σχετικά με τη θέσπιση στοιχειωδών κοινοτικών μέτρων για την καταπολέμηση ορισμένων νόσων των δίθυρων μαλακίων(10), όπως τροποποιήθηκε τελευταία από την απόφαση 2001/293/ΕΚ της Επιτροπής(11), - οδηγία 92/35/ΕΟΚ του Συμβουλίου, της 29ης Απριλίου 1992, για την θέσπιση των κανόνων ελέγχου και των μέτρων καταπολέμησης της πανώλης των ίππων(12), όπως τροποποιήθηκε τελευταία από την πράξη προσχώρησης της Αυστρίας, της Σουηδίας και της Φινλανδίας, - οδηγία 2000/75/ΕΚ του Συμβουλίου, της 20ής Νοεμβρίου 2000, για τη θέσπιση ειδικών διατάξεων σχετικών με μέτρα καταπολέμησης και εξάλειψης του καταρροϊκού πυρετού του προβάτου(13), - απόφαση 2000/258/ΕΚ του Συμβουλίου, της 20ής Μαρτίου 2000, για τον ορισμό ειδικού ινστιτούτου υπεύθυνου για τον καθορισμό των κριτηρίων τυποποίησης των ορολογικών δοκιμασιών ελέγχου της αποτελεσματικότητας των αντιλυσσικών εμβολίων(14), - οδηγία 2002/60/ΕΚ του Συμβουλίου, της 27ης Ιουνίου 2002, για τη θέσπιση ειδικών διατάξεων για την καταπολέμηση της αφρικανικής πανώλης των χοίρων και την τροποποίηση της οδηγίας 92/119/ΕΟΚ όσον αφορά την πολιοεγκεφαλίτιδα του χοίρου και την αφρικανική πανώλη των χοίρων(15), - απόφαση 96/463/ΕΚ του Συμβουλίου, της 23ης Ιουλίου 1996, για τον ορισμό του οργανισμού αναφοράς που αναλαμβάνει να συνεργαστεί στο θέμα της ομοιομορφίας των μεθόδων δοκιμής και αξιολόγησης των αποτελεσμάτων για τα βοοειδή αναπαραγωγής καθαρής φυλής(16). (2) Η οικονομική συνδρομή της Κοινότητας χορηγείται υπό την προϋπόθεση ότι οι προβλεπόμενες ενέργειες διεξάγονται κανονικά και ότι οι αρχές παρέχουν όλες τις απαιτούμενες πληροφορίες εντός των προβλεπόμενων χρονικών ορίων. (3) Για δημοσιονομικούς λόγους, η κοινοτική ενίσχυση πρέπει να χορηγηθεί για χρονική περίοδο ενός έτους. (4) Κατά το αυτό χρονικό διάστημα πρέπει σε μια περίπτωση να χορηγηθεί συμπληρωματική οικονομική ενίσχυση για τη διοργάνωση ετήσιας εργομήγυρης στο χώρο αρμοδιότητας των κοινοτικών εργαστηρίων αναφοράς. (5) Σύμφωνα με τις διατάξεις του άρθρου 3 παράγραφος 2 του κανονισμού (ΕΚ) αριθ. 1258/1999 του Συμβουλίου(17), τα μέτρα που λαμβάνονται στον κτηνιατρικό και φυτοϋγειονομικό τομέα σύμφωνα με τους κοινοτικούς κανόνες χρηματοδοτούνται από το Ευρωπαϊκό Γεωργικό Ταμείο Προσανατολισμού και Εγγυήσεων, τμήμα Εγγυήσεων. Προκειμένου για τον έλεγχο, εφαρμόζονται οι διατάξεις των άρθρων 8 και 9 του κανονισμού (ΕΚ) αριθ. 1258/1999. (6) Ο κανονισμός (ΕΚ) αριθ. 324/2003 της Επιτροπής(18) καθορίζει τις επιλέξιμες δαπάνες για τα κοινοτικά εργαστήρια αναφοράς που λαμβάνουν οικονομική ενίσχυση κατά τις διατάξεις του άρθρου 28 της απόφασης 90/424/ΕΟΚ και τις διαδικασίες για την υποβολή των δαπανών και τους ελέγχους. (7) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Όσον αφορά την κλασική πανώλη των χοίρων, η Κοινότητα χορηγεί στη Γερμανία οικονομική ενίσχυση για τις λειτουργίες και τα καθήκοντα που αναφέρονται στο παράρτημα ΙV της οδηγίας 2001/89/ΕΚ, τα οποία οφείλει να φέρει εις πέρας το Institut fur Virologie der Tierarztlichen Hochschule (Ανόβερο, Γερμανία). Κατ' ανώτατο όριο, η κοινοτική οικονομική ενίσχυση ανέρχεται στο ποσό των 190000 ευρώ για το χρονικό διάστημα από την 1η Ιανουαρίου έως τις 31 Δεκεμβρίου έτους 2003. Η οικονομική ενίσχυση της Κοινότητας για τη διοργάνωση τεχνικής εργομήγυρης με αντικείμενο διαγνωστικές τεχνικές κλασικής πανώλης των χοίρων ανέρχεται κατανώτατο όριο στο ποσόν των 20000 ευρώ. Άρθρο 2 Όσον αφορά τη γρίπη των ορνίθων, η Κοινότητα χορηγεί στο Ηνωμένο Βασίλειο οικονομική βοήθεια για τις λειτουργίες και τα καθήκοντα που αναφέρονται στο παράρτημα V της οδηγίας 92/66/ΕΟΚ, τα οποία οφείλει να φέρει εις πέρας το Central Veterinary Laboratory (Addlestone, Ηνωμένο Βασίλειο). Κατ' ανώτατο όριο η κοινοτική οικονομική ενίσχυση ανέρχεται στο ποσό των 60000 ευρώ για το χρονικό διάστημα από την 1η Ιανουαρίου έως τις 31 Δεκεμβρίου 2003. Άρθρο 3 Όσον αφορά τη γρίπη των ορνίθων, η Κοινότητα χορηγεί στο Ηνωμένο Βασίλειο οικονομική βοήθεια για τις λειτουργίες και τα καθήκοντα που αναφέρονται στο παράρτημα V της οδηγίας 92/40/ΕΟΚ, τα οποία οφείλει να φέρει εις πέρας το Central Veterinary Laboratory (Addlestone, Ηνωμένο Βασίλειο). Κατ' ανώτατο όριο η κοινοτική οικονομική ενίσχυση ανέρχεται στο ποσό των 120000 ευρώ για το χρονικό διάστημα από την 1η Ιανουαρίου έως τις 31 Δεκεμβρίου 2003. Άρθρο 4 Όσον αφορά τη φυσαλιδώδη νόσο των χοίρων, η Κοινότητα χορηγεί στο Ηνωμένο Βασίλειο οικονομική ενίσχυση για τις λειτουργίες και τα καθήκοντα που αναφέρονται στο παράρτημα ΙΙΙ της οδηγίας 92/119/ΕΟΚ, τα οποία οφείλει να φέρει εις πέρας το Pirbright Laboratory (Ηνωμένο Βασίλειο). Κατ' ανώτατο όριο η κοινοτική οικονομική ενίσχυση ανέρχεται στο ποσό των 95000 ευρώ για το χρονικό διάστημα από την 1η Ιανουαρίου έως τις 31 Δεκεμβρίου 2003. Άρθρο 5 Όσον αφορά τις νόσους των ψαριών, η Κοινότητα χορηγεί στη Δανία οικονομική ενίσχυση για τις λειτουργίες και τα καθήκοντα που αναφέρονται στο παράρτημα Γ της οδηγίας 93/53/ΕΟΚ, τα οποία οφείλει να φέρει εις πέρας το Statens Veterinaere Serumlaboratorium (Aarhus, Δανία). Κατ' ανώτατο όριο η κοινοτική οικονομική ενίσχυση ανέρχεται στο ποσό των 135000 ευρώ για το χρονικό διάστημα από την 1η Ιανουαρίου έως τις 31 Δεκεμβρίου 2003. Άρθρο 6 Όσον αφορά τις νόσους των δίθυρων μαλακίων, η Κοινότητα χορηγεί στη Γαλλία οικονομική ενίσχυση για τις λειτουργίες και τα καθήκοντα που αναφέρονται στο παράρτημα Β της οδηγίας 95/70/ΕΚ, τα οποία οφείλει να φέρει εις πέρας το Ifremer (La Tremblade, Γαλλία). Κατ' ανώτατο όριο η κοινοτική οικονομική ενίσχυση ανέρχεται στο ποσό των 85000 ευρώ για το χρονικό διάστημα από την 1η Ιανουαρίου έως τις 31 Δεκεμβρίου 2003. Άρθρο 7 Όσον αφορά την πανώλη των ίππων, η Κοινότητα χορηγεί στην Ισπανία οικονομική ενίσχυση για τις λειτουργίες και τα καθήκοντα που αναφέρονται στο παράρτημα Ι της οδηγίας 92/35/ΕΟΚ, τα οποία οφείλει να φέρει εις πέρας το Laboratorio de sanidad y produccion animal (Aλγκέτε, Ισπανία). Κατ' ανώτατο όριο η κοινοτική οικονομική ενίσχυση ανέρχεται στο ποσό των 45000 ευρώ για το χρονικό διάστημα από την 1η Ιανουαρίου έως τις 31 Δεκεμβρίου 2003. Άρθρο 8 Όσον αφορά τον καταρροϊκό πυρετό των προβάτων, η Κοινότητα χορηγεί στο Ηνωμένο Βασίλειο οικονομική ενίσχυση για τις λειτουργίες και τα καθήκοντα που αναφέρονται στο παράρτημα ΙΙ της οδηγίας 2000/75/ΕΚ, τα οποία οφείλει να φέρει εις πέρας το Pirbright Laboratory (Ηνωμένο Βασίλειο). Κατ' ανώτατο όριο η κοινοτική οικονομική ενίσχυση ανέρχεται στο ποσό των 120000 ευρώ για το χρονικό διάστημα από την 1η Ιανουαρίου έως τις 31 Δεκεμβρίου 2003. Άρθρο 9 Όσον αφορά τον τομέα των αντιλυσσικών ορών, η Κοινότητα χορηγεί στη Γαλλία οικονομική ενίσχυση για τις λειτουργίες και τα καθήκοντα που αναφέρονται στο παράρτημα ΙΙ της απόφασης 2000/258/ΕΚ του Συμβουλίου, τα οποία οφείλει να φέρει εις πέρας το εργαστήριο AFSSA (Nανσί, Γαλλία). Κατ' ανώτατο όριο η κοινοτική οικονομική ενίσχυση ανέρχεται στο ποσό των 130000 ευρώ για το χρονικό διάστημα από την 1η Ιανουαρίου έως τις 31 Δεκεμβρίου 2003. Άρθρο 10 Όσον αφορά την αφρικανική πανώλη των χοίρων, η Κοινότητα χορηγεί στην Ισπανία οικονομική ενίσχυση για τις λειτουργίες και τα καθήκοντα που αναφέρονται στο παράρτημα V της οδηγίας 2002/60/ΕΚ, τα οποία οφείλει να φέρει εις πέρας το Centro de Investigacion en Sanidad Animal, Valdeolmos, (Μαδρίτη, Ισπανία). Κατ' ανώτατο όριο η κοινοτική οικονομική ενίσχυση ανέρχεται στο ποσό των 100000 ευρώ για το χρονικό διάστημα από την 1η Ιανουαρίου έως τις 31 Δεκεμβρίου 2003. Άρθρο 11 Όσον αφορά την αποτίμηση των αποτελεσμάτων των μεθόδων δοκιμής για τα βοοειδή αναπαραγωγής καθαρής φυλής και την εναρμόνιση των διαφόρων μεθόδων δοκιμής, η Κοινότητα χορηγεί στη Σουηδία οικονομική ενίσχυση για τις λειτουργίες και τα καθήκοντα που αναφέρονται στο παράρτημα ΙΙ της απόφασης 96/463/ΕΚ, τα οποία οφείλει να φέρει εις πέρας το κέντρο Interbull (Ουψάλα, Σουηδία). Κατ' ανώτατο όριο η κοινοτική οικονομική ενίσχυση ανέρχεται στο ποσό των 60000 ευρώ για το χρονικό διάστημα από την 1η Ιανουαρίου έως τις 31 Δεκεμβρίου 2003. Άρθρο 12 Η παρούσα απόφαση απευθύνεται στο Βασίλειο της Δανίας, στην Ομοσπονδιακή Δημοκρατία της Γερμανίας, στη Γαλλική Δημοκρατία, στο Βασίλειο της Ισπανίας, στο Βασίλειο της Σουηδίας και στο Ηνωμένο Βασίλειο της Μεγάλης Βρετανίας και Βορείου Ιρλανδίας. Βρυξέλλες, 24 Φεβρουαρίου 2003.

[Source: multi_eurlex | Tokens: 9009]